In nomine sancte et individue Trinitatis, amen. Ego Ludovicus, Dei gratia Francorum rex. Equitas regie majestatis est, ut que auctoritate ejus fiunt, nullius temporis antiquitate deleantur. Inde est quod universis, tam presentibus quam futuris, notum fieri volumus quod, causa Dei, et ad petitionem abbatis de Deiloco et fratrum ejus et eorum qui tunc nobis assistebant precum instantiam, concessimus eidem abbati et conventui de Deiloco totam terram ascensivam quamdiu a nobis tenuerant sub censu quinque solidorum, in Groleto, inter forestam Vallismauri et vallem de Varellis, et sub eodem censu, scilicet quinque solidorum, in perpetuum concedimus. Abbas autem et conventus donant nobis juncherium quod est juxta fontes Mauri, quod erat de alodio predicte ecclesie, et nobis quietum relinquunt. Quod ut notum sit et ratum in posterum, presentem paginam sigillo nostro muniri precepimus. Actum Senonis, astantibus in palatio nostro quorum nomina et signa subscripta sunt: signum comitis Theobaldi, dapiferi nostri; signum Mathei, camerarii; signum G., buticularii; signum R., constabularii. Data per manum (Monogramme) H. cancellarii.